Kommissionens beslutning

af 22. september 2000

om anvendelse af artikel 3, stk. 3, litra e), i direktiv 1999/5/EF på radioudstyr, der er omfattet af den regionale ordning vedrørende radiotelefontjeneste på indre vandveje

(meddelt under nummer K(2000) 2718)

(EØS-relevant tekst)

(2000/637/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse(1), særlig artikel 3, stk. 3, litra e), og

ud fra følgende betragtninger:

(1) En række medlemsstater har til hensigt at gennemføre fælles sikkerhedsprincipper og -regler for personer og gods på indre vandveje.

(2) Harmoniseringen af radiotelefontjenester skal bidrage til en mere sikker navigering på indre vandveje, navnlig under dårlige vejrforhold.

(3) Efter deltagelse i den regionale konference i Basel, der blev afholdt i overensstemmelse med artikel S6 i ITU's radioreglement, har en række medlemsstater, i hvilke sejlads på indre vandveje finder sted, til hensigt at vedtage og gennemføre en ordning vedrørende radiotelefontjenester på indre vandveje (i det følgende benævnt "ordningen").

(4) Kun udstyr, der er beregnet til installering på skibe på indre vandveje i de medlemsstater, hvor ordningen skal gennemføres, og som opererer i de frekvensområder, der er fastsat i ordningen, er omfattet.

(5) Alt udstyr, der opererer i disse frekvensområder, skal opfylde målsætningerne i denne ordning og anvende systemet for automatisk senderidentificering (ATIS), således som det er defineret i bilag B til ETS 300698, og skal ikke kunne operere over et bestemt maksimumsniveau for transmissionseffekt inden for servicekategorierne "skib til skib", "skib til havnemyndigheder" og "kommunikation om bord".

(6) Forholdsreglerne, der er fremsat i denne beslutning, er i overensstemmelse med Udvalget for Overensstemmelsesvurdering og Markedstilsyn på Teleområdet -

VEDTAGET FØLGENDE BESLUTNING:

Artikel 1

Denne beslutning finder anvendelse på radioudstyr, der skal anvendes på indre vandveje, og som er omfattet af ordningen, som blev vedtaget i Basel den 6. april 2000, vedrørende radiotelefontjeneste på indre vandveje i medlemsstater, hvor denne ordning skal indføres.

Artikel 2

1. Radioudstyr, der opererer i de frekvensområder, der er fastsat i ordningen vedrørende radiotelefontjeneste på indre vandveje, skal anvende systemet for automatisk senderidentificering (ATIS).

2. Radiokommunikationsudstyr inden for servicekategorierne "skib til skib", "skib til havnemyndigheder" og "kommunikation om bord" som fastsat i ordningen vedrørende radiotelefontjenester på indre vandveje skal ikke kunne sende ved en transmissionseffekt, der er højere end 1 watt.

Artikel 3

Bestemmelserne i artikel 2 finder anvendelse fra datoen for beslutningens offentliggørelse i De Europæiske Fællesskabers Tidende.

Artikel 4

Denne beslutning er rettet til medlemsstaterne.

Udfærdiget i Bruxelles, den 22. september 2000.

På Kommissionens vegne

Erkki Liikanen

Medlem af Kommissionen

(1) EFT L 91 af 7.4.1999, s. 10.